মান্ডে হলফোর্ড

**মান্ডে হলফোর্ড** হার্ভার্ড বিশ্ববিদ্যালয়ের অঙ্গসংস্থানিক ও বিবর্তনীয় জীববিজ্ঞান বিভাগের অধ্যাপক এবং হার্ভার্ডের মিউজিয়াম অব কমপ্যারেটিভ জুলজির শম্বুকতত্ত্বের কিউরেটর। এর আগে তিনি হান্টার কলেজে রসায়নের অধ্যাপক ছিলেন এবং আমেরিকান মিউজিয়াম অব ন্যাচারাল হিস্ট্রি ও ওয়েইল কর্নেল মেডিকেল কলেজে বৈজ্ঞানিক পদে নিযুক্ত ছিলেন। 'শম্বুক থেকে ওষুধ' বিষয়ক তার এই বহুমুখী গবেষণা রসায়ন ও জীববিজ্ঞান উভয় ক্ষেত্রেই বিস্তৃত। তার গবেষণার মূল লক্ষ্য হলো বিষাক্ত সামুদ্রিক শামুক থেকে নতুন ধরণের পেপটাইড আবিষ্কার, সেগুলোর বৈশিষ্ট্য নিরূপণ এবং প্রয়োগ নিশ্চিত করা, যা ব্যথা এবং ক্যান্সারের চিকিৎসায় কোষীয় শারীরবৃত্তীয় প্রক্রিয়া নিয়ন্ত্রণে সহায়ক হিসেবে কাজ করবে।

## শিক্ষা এবং কর্মজীবন
হলফোর্ড সিটি ইউনিভার্সিটি অব নিউ ইয়র্কের ইয়র্ক কলেজ থেকে গণিত ও রসায়নে বিএস ডিগ্রি এবং রকফেলার বিশ্ববিদ্যালয় থেকে সিন্থেটিক প্রোটিন রসায়নে পিএইচডি অর্জন করেন। তিনি ইউটা বিশ্ববিদ্যালয়ে বালডোমেরো অলিভারার ল্যাবে তার পোস্টডক্টরাল গবেষণা সম্পন্ন করেন। তিনি আমেরিকান অ্যাসোসিয়েশন ফর দ্য অ্যাডভান্সমেন্ট অব সায়েন্সের মাধ্যমে সায়েন্স অ্যান্ড টেকনোলজি পলিসি ফেলো হিসেবেও যুক্ত ছিলেন। এই ফেলোশিপ চলাকালীন তিনি ন্যাশনাল সায়েন্স ফাউন্ডেশনের অফিস অব ইন্টারন্যাশনাল সায়েন্স অ্যান্ড ইঞ্জিনিয়ারিং-এ কেরি-অ্যান জোন্সের অধীনে কাজ করেছেন।

## গবেষণা
হলফোর্ড তার গবেষণার আগ্রহকে ওষুধ আবিষ্কার ও প্রয়োগের ক্ষেত্রে "শম্বুক থেকে ঔষধ"  হিসেবে সংক্ষেপে প্রকাশ করেন। তিনি এবং তার গবেষণা দল বিষাক্ত শামুক থেকে পেপটাইড আহরণ করেন, যা ব্যথা এবং ক্যান্সারের সম্ভাব্য চিকিৎসায় ব্যবহৃত হতে পারে। তার এই গবেষণায় একটি আন্তঃবিষয়ক পদ্ধতি অনুসরণ করা হয়, যেখানে নতুন ধরনের বিষাক্ত পেপটাইডগুলো পৃথক করা, শনাক্ত করা ও সেগুলোর বৈশিষ্ট্য নিরূপণ এবং ওষুধ প্রয়োগের কৌশল উদ্ভাবনের জন্য প্রাণরসায়ন, বংশাণুসমগ্র বিজ্ঞান, প্রোটিনসমগ্র বিজ্ঞান, বিবর্তন এবং কোষবিদ্যার সহায়তা নেওয়া হয়। তার ল্যাবের গবেষণা প্রকল্পগুলোতে রসায়ন ও জীববিজ্ঞানের উদ্ভাবনী সরঞ্জামগুলো ব্যবহার করা হয়েছে: (১) শিকারি সামুদ্রিক শামুকের বিষের বিবর্তন অনুসন্ধান করা, (২) বিষের উৎস থেকে ডাইসালফাইড সমৃদ্ধ পেপটাইড আবিষ্কার করা, (৩) পেপটাইডের গঠন ও কার্যাবলীর মিথস্ক্রিয়া নির্ণয়ের জন্য উচ্চ-ক্ষমতাসম্পন্ন পদ্ধতি তৈরি করা এবং (৪) চিকিৎসায় ব্যবহারের উদ্দেশ্যে নির্দিষ্ট স্থানে নতুন পেপটাইড প্রয়োগ নিশ্চিত করা।

## বিজ্ঞান কূটনীতি
ন্যাশনাল সায়েন্স ফাউন্ডেশনে এএএএস সায়েন্স অ্যান্ড টেকনোলজি পলিসি ফেলো হিসেবে হলফোর্ড প্রথম বিজ্ঞান কূটনীতিতে প্রশিক্ষণ গ্রহণ করেন। সেই থেকে তিনি প্রারম্ভিক পর্যায়ের বিজ্ঞানীদের তাদের গবেষণার বৈশ্বিক প্রভাব নিয়ে চিন্তা করতে উৎসাহিত করার জন্য বেশ কিছু প্রকল্প ও উদ্যোগের ওপর কাজ করেছেন। এসব প্রচেষ্টার মধ্যে রয়েছে হারফোর্ড সায়েন্স ডিপ্লোমাসি ইনিশিয়েটিভ, যা রকফেলার বিশ্ববিদ্যালয়ে জেসি এইচ. আউসুবেল, রড নিকোলস এবং ডক্টর হলফোর্ডের তত্ত্বাবধানে পরিচালিত একটি ছয় সপ্তাহব্যাপী কর্মসূচি। তিনি বিজ্ঞানীদের বিশ্বব্যাপী নেতৃত্ব এবং প্রচারণার জন্য দক্ষ করে তোলার লক্ষ্যে এএএএস সেন্টার ফর সায়েন্স ডিপ্লোমাসির বিভিন্ন কর্মসূচির সাথেও যুক্ত থেকে কাজ করেছেন।

বৈশ্বিক সংযোগ গড়ে তোলার জন্য তরুণ বিজ্ঞানীদের দক্ষতা কাজে লাগানোর প্রশিক্ষণের গুরুত্ব সম্পর্কে তার লেখাটি ওয়ার্ল্ড সায়েন্স ফোরাম এবং *[[সাইন্টিফিক আমেরিকান]]*-এ প্রকাশিত হয়েছে। তিনি ২০১৫ সালে কিউবার সাথে পুনরায় আন্তর্জাতিক সম্পর্ক স্থাপনে বিজ্ঞানীদের ভূমিকা নিয়েও *[[সায়েন্স (বিজ্ঞান সাময়িকী)|সায়েন্স]]* সাময়িকীতে একটি নিবন্ধ লিখেছিলেন।

হলফোর্ড কাউন্সিল অন ফরেন রিলেশন্স-এর একজন আজীবন সদস্য।

## জনসম্পৃক্ততা
হলফোর্ড বিজ্ঞান শিক্ষার সাথে সক্রিয়ভাবে যুক্ত এবং ন্যাশনাল সায়েন্স ফাউন্ডেশন এবং স্মল বিজনেস ইনোভেশন রিসার্চ ফান্ড-এর সহায়তায় পরিচালিত একটি শিক্ষামূলক গেম তৈরির প্রতিষ্ঠান কিলার স্নেইলস.কম-এর সহ-প্রতিষ্ঠাতা। তারা *কিলার স্নেইলস: অ্যাসাসিনস অব দ্য সি* এবং *বায়োম বিল্ডার*-এর মতো গেম তৈরি করেছে, যা ইন্টারন্যাশনাল সিরিয়াস প্লে গোল্ড মেডেল জয় করেছে। এ ছাড়া তিনি তাঁর গবেষণার দক্ষতা এবং বিজ্ঞানী হিসেবে নিজের অভিজ্ঞতা নিয়ে দ্য মথ, সায়েন্স ফ্রাইডে, এনবিসি লার্ন (যেখানে এনবিসি লার্ন কেমিস্ট্রি নাউ সিরিজে তাঁকে একুশ শতকের রসায়নবিদ হিসেবে মনোনীত করা হয়েছে) এবং ইউ আর দ্য এক্সপার্ট-এর মতো অনুষ্ঠানে উপস্থিত হয়েছেন। হলফোর্ড এবং তার ল্যাব নিউ ইয়র্ক সিটি ভিত্তিক অলাভজনক সংস্থা লিগো প্রজেক্ট পরিচালিত আর্ট অব সায়েন্স নামক একটি কর্মসূচিতে অংশ নিয়েছিলেন। সেখানে তিনি এবং তার ল্যাব নিউ ইয়র্ক সিটির শিল্পী জ্যাকি লিমার সাথে সহযোগিতা করে নতুন কাজ তৈরি করেছেন যা দুটি আপাতদৃষ্টিতে ভিন্ন শাখার মধ্যে পারস্পরিক মেলবন্ধন অন্বেষণ করা এবং নিউ ইয়র্কবাসীদের কাছে বিজ্ঞানের এক নতুন ও অনন্য দৃষ্টিভঙ্গি তুলে ধরা।

## পুরস্কার ও সম্মাননা

* এনএসএফ ক্যারিয়ার অ্যাওয়ার্ড, ২০১২
* দ্য নিউ চ্যাম্পিয়ন ইয়ং সায়েন্টিস্ট অ্যাওয়ার্ড, ওয়ার্ল্ড ইকোনমিক ফোরাম, ২০১৪
* ক্যামিল ড্রেফাস টিচার-স্কলার অ্যাওয়ার্ড, ২০১৩
*উইংস ওয়ার্ল্ডকুয়েস্ট হিউম্যানিটি অ্যাওয়ার্ড, ২০১৯
*এনআইএইচ ডিরেক্টর'স পায়োনিয়ার অ্যাওয়ার্ড, ২০২৩

## তথ্যসূত্র


বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর মার্কিন রসায়নবিদ
বিষয়শ্রেণী:মার্কিন নারী রসায়নবিদ
বিষয়শ্রেণী:২১শ শতাব্দীর মার্কিন নারী